A tehetségkutató után 2011 nyarán megjelent első kislemeze, amely a "Csak veled" címet viselte, majd 2012-ben részt vett az Eurovíziós Dalfesztivál magyarországi előválogatójában, A Dalban, ahol az "I Love You" című dalát adta elő, de nem sikerült bejutnia a műsor döntőjébe. Ez év nyarán "Tonight" címmel jelentette meg a harmadik kislemezét, melyet a híres malmői producerrel, Rebstarral készített. A 2013-as Eurovíziós Dalfesztivál magyar döntőjébe is benevezett. Ezúttal a "My Baby" című szerzeményét adta elő, és az elődöntőből első helyen, a zsűri szavazatai által jutott tovább A Dal középdöntőjébe, majd onnan a döntőbe, ahol második helyezést ért el. Harmadik évben zsinórban, 2014-ben is bejutott A Dal második elődöntőjébe, "Running" című dalával. Az elődöntőből szintén a zsűri szavazatai által jutott tovább a verseny második középdöntőjébe, majd onnan a maximális 40 ponttal a döntőbe, ahol a zsűri és a közönség is első helyre szavazta, így megnyerte a nemzeti válogatót és ő képviselhette Magyarországot az 59. Eurovíziós Dalfesztiválon, Dánia fővárosában, Koppenhágában. A döntőben ötödik lett, amely Magyarország második legjobb eredménye a verseny történetében, Bayer Friderika 1994-es negyedik helyezését követően, továbbá a kapott 143 pont a második legtöbb, amit valaha magyar induló kapott.